


O Volapükaflens Valöpo! 


Bü vigs tel neai ililob dö lautan e poedan Nedänik, jiel Marion 
Bloem. 


Epenof poedoti tiädü „Lib,” e bü vigs tel ek epenon obe ad 
begön tradutodi Volapükik poedota at. Jenöfo poedot petraduton ya 
ini püks mödik, bi labon nuni veütik. Do nol oba Nedänapüka no 
binon gretik, ekanob getön kopiedi poedota medü bevüresod, ed 
etradutob oni pianiko yufü vödabuk. 


Spelob ladöfiko, das oplidon olis, e das otuvols us yegädis 
anik ad meditön: 


If libön sinifon: färmükolöd mudi ola 
bi mutob sagön bosi; 


If libön sinifon: fainikol po värul, bi 
tän no neodobs ad dredön oli, 
bi binol difik e dunol ma vil ola; 


If libön sinifon: deli de göd 
kuratiko ad miedetön 
sodas adel binon neveütik; 


If libön sinifon: färmükön yanis, 
e libiko logedön lü jonetil, 
kel binon fago, in sef; 


VI:42:2011 


If libön sinifon: slipön ai takediko, 
bi esekötoy desino 
linegi votanas; 


If libön sinifon: fidön utosi, kelosi vilol, e seimo, 
ab leadön falön jalis ini delagaseds, 
kö faem peseilükon; 


If lib sinifon: no mutön sevön utosi, 
kelos elibükon obi, 

kelos kipedon obi libiko, 

kelos fanon obi tü del alik libo; 


If libön sinifon: stebedön jü tim, ven votikan 
olibon obi de dreds, kelis 
reliko fiedob; 


If lib züon obi valöpo 
e lebladon nenstopo, 
ab fa ol no binon fanovik; 


If lib jelon obi 
ta tikamagots olik, 
kels pro ob binons tu distöfiks; 


If lib pro ob adelo 

jinon so klülabik, ed ol no 
sevol sinifi ota, 

tän lib pro ob binon levöladik 
e zänedöfik pro ol; 

So binon lib te lut e viläd; 


Ab okanob bo gevön ole 
diledi liba obik plidöli 
(ko rajan rezipik, klülikö!) 
dü tim u brefik, u lunik, 
ad libükön oli 

de lib teiföl oba. 

PLÖP_TELNAIK 
(fa rank Roger) 


“O dokan Stevenson,” äsagof jikälan, “cedob, das malädan in 
cemil 451 sevälöfikom ebo anu.” 


“Cemil 451-li? Binom söl Fleetwood. Kömob onu.” 


Dokan Stevenson ägolom spido lü cemil malädana patik. 
Blufams sanavik valik ijonons, das kötet iplöpon, ab obinos nitedik ad 
kontrolön söli Fleetwood, om it. Obinos kosäd pösodik, kel binos so 
veŭtik in tef at. 


Nügolölo ini cemil, ätikom: “Malädan, ofümükom-li sekis fa 
blufams pejonölis? Eplöpon-li ‘feaplan pösodöfa, sonemik fa 
gasedimans nenolaviko pebepenöl? Obinos-li breinakötet kuratikün, 
keli idunom, jenöfükam glorik kariera omik? Dü kötet itökom 
ziöbavivoti patik breina badikumöli tä ziöbavivot legudik breina, fa 
givülan giviälik pegivöl - bit sanavik nog plobik. 

“Säkobsös mani it,” äsagom. “Kontrolobsös, va ‘pösodöf’ büik 
dädik dido peplaädon fa ‘pösodöf' nulik, saunik, nen därop u tup 
seimiks. Lilobsös oni de nek plä söl Fleetwood it.” 


Logs söla Fleetwood äbinons dido maifiks, ed äsmilom sosus 
ilogom dokani. Fäkädo e spetiko, dokan Stevenson äglidom omi: 


“Poszedeli gudik, o söl Fleetwood, lio stadol-li?” 
Smilil söla Fleetwood ävidikumon, ed egespikom: 
“Stadobs gudiko, o dokan. Beno progedobs. No kanobs 


saidiko danön oli!” 
VÖDS NEKÖSÖMIK 


BIT procedure; Verfahren; procédé; procedimiento. 
FEAPLAN transplant; Umpflanzung; greffe; trasplante. 
ZIÖBAVIVOT (brain) tissue; Zellgewebe; tissu; tejido. 


PLOBIK experimental; experimentell. 

MELAHEROEDAN 


Bevü skip sailanafa „Leonard,” labü lodot balatacanas dü 
vegam de zif Hull lù zif Rio de Janeiro, su lardamel volut ädavedon. 


Käpten päjutodeidom fa volutans, balidstiran päjedom de boid. 
Telidstiran ädebom lifi te dinäde, das volutans äneodoms eki ad stirön 
nafi, bos, pro kel nek omas älabom skili. 


Ämütoms omi ad nafön lüodü flumed: ‘Amazonas’. Sekü müt 
dinädas, no äkanom dunön bosi votik äsä lönülön ma vil volutanas, e 
dunön utosi, kelosi atans äflagoms de om. 


Ab äsuemom vemo gudiko, das atos äbinon te zög leduna, bi 
nendoto ömoükoms omi, sosus ödagetoms logami läna, bi demü sef 
lönik oksik, no ökanoms leadön lifön omi as temunan jenota. 


Kodü atos ämutom betikön medis ad steifön ad savön, ön mod 
seimik, lifi okik, e ad kosikön ko volanef plödü ut nafa, bos, kel äbinon 
ün tim et, lunüpo bü datuv radionatelegrafa, tio nemögik. Zuo 
päspionom klüliko japäliko. 


Äplöpom ye ad ramenön oke nenküpido fladis vagik anik. 
Sosus nu älabom dü timül livüpi, ed äsevom fümiko, das no 
päspionom, äpenom me vöds nemödik konoti voluta, nemi nafa, e 
lüods vegama sui papürableds, kelis äsleitom se buk, me kel ebo 
äjäfom ad reidön, e kel älabon tiädi: „Melaheroedan.” Bledis at 
äninükom ini flads ed äjedom atis ini mel. 


Äbinos benofät, das bal fladas pölöpiosumon ya suno dub 
känamanaf Brasilänik: „Chiquita.” 


Bi stiran ibüomesülom ad mäniotön vienalüodi e luneti e videti 
lätiko pifümükölis topa, kö naf äbinon tü timül et, alna ven äjedom fladi 
love boidastutöm, kriganaf äneodon töbidi nemödik ad datuvülön 
volutanafi. 


Ün neit älaboy pöti ad nilikön nenküpido lä naf, e nog bü prim 
delalita, känamanaf äkömon leni flan nafa. 

Volutans ün neit päsüpädols no, u tio no ätadunoms, e 
päbemekädoms e päjänädoms fasiliko. Päloveblinoms lü boid 
kriganafa, du el „Leonard” päskipon ko matrods Brasilänik de el 
„Chiquita,” ed älüodikon sumätöfü lebüd telidstirana pesavöl dönu lü zif 
Rio de Janeiro. 


Vel volutanas, kels pälecedoms as lustigädans, äpönidoms 
miduni oksik len for; votans päcödetoms ad fanäbamapönods 
lunüpik. 


Binos-li stunabik, das ün tim et, kel binon romatikum ka tim nuik, 
alan ävilon dalabön buki, kele stiran ädanädom lifi okik? Ibä i jenet at 
ko pats valik pimänioton dub delagaseds, e buk, kel, nen jenot 
lügadramatik at, ölabon vemo luveratiko fäti ot, äsä buks votik so 
mödiks - e gudikums! - labons, ädageton benoseki neleigodovik. 


So dinäd, das stiran äsleitom papürabledis, sui kels äpenom 
ditretaluvokädis okik, ebo se „Melaheroedan,” kel äbinon fädo blümik 
nilùü om, ävedom kod, das tiäd lekoneda at e nem lautana: ‘John 
Parminter’, päsevons fa alan. 


Atos äbinon reklam gudikün, kel ikanon pavedükön pro om e 
buk omik! 


VÖDS NEKÖSÖMIK 


BEMEKÄDÖN to overpower; überwältigen; vaincre; dominar 
DITRETALUVOKÄD S.O.S. 

FOR gallows; Galgen; gibet; horca 

KÄNAMANAF gunboat; Kanonenboot; canonnière; cañonero 
LARDAMEL high seas; Hochsee; haute mer; alta mar 
LUSTIGÄDAN instigator; Anstifter; instigateur; instigador 
SKIP crew; Mannschaft; équipage; equipo 


Y Y € € € E 


Om: Osagolöv-li: Si! if osäkoböv oli?” 
Of:  Osäkolöv-li obi, if osagoböv: Si!? 

LÄLID - KAPIT FOLID (3) 
(fa hiel Lewis Carroll) 


KROLIG SEDON (HIELI) BILL SMALIK 


Pos seil, vögs nog kofudiks - löükolöd kapi omik - konyak 
anu - No teifolöd omi - Kis ejenos-li, o flen? Kis ejenos-li ole? 
Sagolös obes bosi dö atos!” Täno äliloy vögi fibik, feifülik, (“At 
binon Bill,” pensir Lälid), “Ag! töbo sevob - danö! Konyak at 
saidon, danö! Benö! benö! - ab binob tu kofudik ad sagön oles 
bosi - te sevob, das bos, äs bokamanil, eflapon obi e löpio egolob 
äs raket ini sil!” 


“Äbinos fümiko soik, o flen!” äsagoms votikans. “Mutobs 
filükön domi!” äsagon vög Kroliga; e Liläd ävokädof so laodiko 
äsä äkanof: “If odunols osi, ostigädob eli Daynah ad tatakön 
olis!” 


Sunädo leseil, e Liläd ätikof: “Säkob obi: “Ed anu kion-li? 
If binons süeniks, odeükons nufi.” Pos minuts bal-tel, äprimons 
ad jäfikön dönu, e Liläd älilof Kroligi, kel äsagon: “Bruät fulik, 
balido, osaidon.” 


“Bruät fulik kisa-li?” ätikof Lälid; ab no ädotof dö atos 
lunüpo, bi suno stür stonülas äflitons, krotölo, da fenät, ed ans 
otas äflapons logodi ofa. “Ostöpob atosi” äsagof oke it, ed 
ävokädof zuniko: “No riskolsöd ad dunön atosi dönu!” Seil 
lölöfik nog bal. 


Ab Lälid äküpetof, das anu stonüls, kels äseatons su 
glun, ävedons kekils, e tikamagot legudik ekömon süpo ofe. “If 
ofidob bal kekilas at,” ätikof, “fümiko gretot oba oceinon boso; e 
bi no mögos, das ogretükon obi, niludob, das muton smalükön 
obi.” 


Seko äslugof bali kekilas, e pälejuitof ad tuvön, das 

äprimof ad trakön sunädo. Sosus äbinof saidiko smalik ad 
segolön se yan, ärönöf se dom ed ätuvof mödoti nimilas e bödas, 
kels ästebedons plödo. Lasäril keliedabik nemü Bill äbinon 
zänodü kaveads tel, kels äkipons omi, e kels ägivons ome bosi se 
fladil. Sosus ilogoms eli Lälid, äjutedoms lü of, ab of imorönof 
mu vifiko e suno äbinof sefik in fot densitik. 


“Din balid, keli mutob dunön anu,” äsagof Liläd oke it äsä 
ägolof nenzeilo in fot, “binon ad dalabön nomiki gretoti obik 
dönu, e din telid binon ad tuvön gadi jönik et. Cedob, das 
tikamagot at binon gudikün”. 


Nendoto äjinos binön tikamagot legudik, ä vemo plitülik ä 
balugik; ab ädabinon te fikul bal, sevabo, das lölöfiko no äsevof 
vio jenöfükön oni; e du äsülogedof dredäliko bevü bims, älilof 
vaulili japik löpü kap oka, e vifiko äsuilogedof. 


Dogül gretik ädoniologof lü of. Logs ona äbinons i gretiks, i 
klöpiks, e fibiko ätenükon lufuti bal, steifülölo ad kontagön ofi. 
“Ö nimül keliedabik!” äsagof Lälid me vög flätöl, ed ästeifülof 
vemo ad feifön one, ab ädredof ai lo tik, das kanon faemön; üfo bo 
ölufidon ofi, to flät ofa. 


Nen sevöl jenöfo utosi, kelosi ädunof, älasumof tuigili, ed 
äkipof oni fo dogül, kel sunädo äbunon ini lut ko luvok lefreda, 
rönölo lü tuigil ad jiniko lemufükön mäpetiko oni; tän Lälid 
ävifof poi til gretik ad no dätagön fa lufuts dogüla; e sunädo, ven 
äpubof flanü votik, tuigil in nam, dogül ästeifülon dönu ad 
gleipön oni, ed ästuron ko kap foloveik; tän Lälid, kel ätikof, das 
äsümos vemo ko pled tirajevodik, e bi äspetof ai ad dätagön dis 
lufuts dogüla, äzürönof zü til dönu; poso dogül äprimon ad vifiko 
lürönön lü tuigil, alna boso föfio, tän geo fagotao gretikum, 
vaulölo ai raudiko, jüs äseadon fagotü saidik, spasmonatemöl, 
lineg lagölo se lemud e logs gretik lafafärmik. 

Nu äjinos ele Lälid pöt gönik ad skeapön; seko imogolof 
sunädo, ed irönöf so vifiko, das fino äbinof ä fenik, ä nennatemik; 
ab anu vaul nelaodik dogüla äbinon fagik. 


“Äbinon ye dogül löfik!” äsagof Lälid, stutölo ta ranunk 
ad takädön, e fänölo oki me bal bledas. “Elöfoböv vemo ad tidön 
one skililis, ifü - ifü binoböv gretot pötik ad atos! Levi! tio 
iglömob, das mutob glofön dönu! Logobös — lio kanob-li dunön 
osi?” Niludob, das sötob fidön u drinön bosi; ab säk gretik binon, 
kisi-li?” Säk gretik fümo äbinon, kisi-li? 


Lälid äküpedof floris e bledis yeba zü of, ab äkanof logön 
nosi, kel älogodon äs fidod u drinod pötik. Äbinon garid gretik 
nilü of, za gretot ot ofa; e posä ilogedof disü on, ä len flans bofik 
ona, ä po on, tikamagot ikömon ofe ad xamön i löpoti ona. 


Seko ästanof su teanatipots, ed älülogof love siem garida, e 
logs ofa sunädo älogons logis jönula gretik blövik, kel äseadon us; 
brad love brad pepliföl, takediko smököl pipi lunik Türkänik, e 
kel no ädemon üd ofi, ü seimosi. 


UEU UIDE UH I 
SMILOBSÖS! 

Söl Bakan labon fidacemi vemo smalik; sagom: “Binon cem 
gudikün pro obs, bi no binobs fidans gretik.” 

(3 . s e e e e 
Söl Braun evedom leliegik ünü muls mäl me laut poedotas. 
Jenöfo epenom lelöfapoedotis jiviudane liegik. 

e e e e e e e 


If dalab mona binon mal kotena, dabinons mens mödik 
nekotenik. 


